Külmkapp
Külmkapp ehk külmik on külmuti, mida kasutatakse toiduainete hoidmiseks ja säilitamiseks madalal temperatuuril. Külmkappide alaliigid on kombineeritud külmikud ja sügavkülmikud. Kombineeritud külmikutes on väheldane sügavkülmkamber (jääkamber) külmkambri all või kohal. Püsivalt madala temperatuuri hoidmiseks eemaldatakse (sügav)külmkambrist üleliigne soojus. Seda on võimalik teha mitmel põhimõttel, kuid olmekülmikutes on üldiselt kasutusel aurukompressoriga jahutusseadmed ehk aurukompressorkülmutid. Seda tüüpi seadmeid hakati tootma juba 1930. aastail.